KOMISIJAS DELEĢĒTĀ REGULA (ES) 2022/2182

(2022. gada 30. augusts),

ar ko attiecībā uz prasībām par lipīdu un magniju svara kontrolei paredzētos pilnīgos uztura aizstājējos groza Deleģēto regulu (ES) 2017/1798

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 609/2013 (2013. gada 12. jūnijs) par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (1), un jo īpaši tās 11. panta 2. punktu.

tā kā:

(1) Komisijas Deleģētā regula (ES) 2017/1798 (2) cita starpā noteic īpašas prasības, kas skar svara kontrolei paredzētu pilnīgu uztura aizstājēju sastāvu un kā pamatā ir Eiropas Pārtikas nekaitīguma iestādes (“Iestāde”) jaunākie zinātniskie ieteikumi (3) par šo jautājumu.

(2) Deleģētā regula (ES) 2017/1798 noteic, ka svara kontrolei paredzētiem pilnīgiem uztura aizstājējiem kopējā dienas devā ir jāsatur vismaz 11 g linolskābes un 1,4 g alfa-linolēnskābes, bet šajā dienas devā tie nedrīkst saturēt vairāk par 250 mg magnija, kā noteikts minētās regulas I pielikuma 4.1., 4.2. un 6. punktā.

(3) 2019. gada 7. novembrī Komisija no uzņēmuma Total Diet & Meal Real Replacements Europe kopā ar jaunu zinātnisku pierādījumu sarakstu saņēma pieprasījumu pārskatīt Deleģētās regulas (ES) 2017/1798 prasības par linolskābes, alfa-linolēnskābes un magnija sastāvu. Komisija 2020. gada 10. martā lūdza Iestādi novērtēt iesniegtos zinātniskos pierādījumus kopā ar citiem attiecīgiem jauniem pieejamiem zinātniskiem pierādījumiem un vajadzības gadījumā atjaunināt tās jaunākā zinātniskā atzinuma (4) secinājumus par linolskābes un alfa-linolēnskābes minimālajiem līmeņiem, kā arī maksimālo magnija līmeni svara kontrolei paredzētajos pilnīgos uztura aizstājējos.

(4) Iestāde 2021. gada 15. aprīļa paziņojumā par papildu zinātniskajiem pierādījumiem attiecībā uz svara kontrolei paredzētu pilnīgu uztura aizstājēju pamatsastāvu (5) secināja, ka svara kontrolei paredzētiem pilnīgiem uztura aizstājējiem linolskābi pievienot nav nepieciešams, jo pietiekamai linolskābes devai pietiek ar daudzumu, kas no taukaudiem izdalās svara kontrolei paredzētu pilnīgu uztura aizstājēju lietošanas laikā izdalās no taukaudiem. Iestāde turklāt secināja: no pietiekamās alfa-linolēnskābes devas personām, kas svara kontrolei lieto pilnīgus uztura aizstājējus, apmēram 40 % gan varētu nodrošināt alfa-linolēnskābe, kas svara zaudēšanas laikā izdalās no taukaudiem, tomēr vismaz 0,8 g/dienā šīs skābes ir jāpiegādā ar svara kontrolei paredzētiem pilnīgiem uztura aizstājējiem. Iestāde arī secināja, ka kopējā maksimālā magnija satura paaugstināšana svara kontrolei paredzētos uztura aizstājējos līdz 350 mg dienā bažas nerada. Pat ja magnijs spēj izraisīt caureju, tā cilvēki, kam ir liekais svars vai aptaukošanās un kas svara kontrolei lieto pilnīgus uztura aizstājējus, biežāk cieš no aizcietējumiem nekā caurejas, varbūtība, ka šādas devas dēļ magnijs izraisīs tik smagu caureju, ko var uzskatīt par satraucošu, ir maza.

(5) Pamatojoties uz Iestādes secinājumiem un lai ņemtu vērā zinātnes attīstību, ir lietderīgi atcelt Deleģētajā regulā (ES) 2017/1798 noteikto prasību par linolskābi, lai attiecībā uz šiem produktiem minētajā deleģētajā regulā prasīto minimālo alfa-linolēnskābes saturu samazinātu un palielinātu atļauto maksimālo magnija saturu.

(6) Tāpēc būtu attiecīgi jāgroza Deleģētās regulas (ES) 2017/1798 I pielikums,

IR PIEŅĒMUSI ŠO REGULU.

1. pants Deleģētās regulas (ES) 2017/1798 I pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 30. augustā Komisijas vārdā – priekšsēdētāja Ursula VON DER LEYEN

(1) OV L 181, 29.6.2013., 35. lpp.

(2) Komisijas Deleģētā regula (ES) 2017/1798 (2017. gada 2. jūnijs), ar ko attiecībā uz īpašām sastāva un informācijas prasībām, kuras piemēro svara kontrolei paredzētiem pilnīgiem uztura aizstājējiem, papildina Eiropas Parlamenta un Padomes Regulu (ES) Nr. 609/2013 (OV L 259, 7.10.2017., 2. lpp.).

(3) EFSA NDA ekspertu grupa (EFSA Diētisko produktu, uztura un alerģiju speciālistu grupa), 2015. Scientific Opinion on the essential composition of total diet replacement for weight control, EFSA Journal 2015; 13(1):3957, un EFSA NDA speciālistu grupa (EFSA Diētisko produktu, uztura un alerģiju speciālistu grupa), 2016. Scientific Opinion on the Dietary Reference Values for choline, EFSA Journal 2016; 14(8):4484.

(4) EFSA Journal 2016; 14(8):4484.

(5) EFSA NDA ekspertu grupa (EFSA Uztura, jauno pārtikas produktu un pārtikas alergēnu grupa), 2021. Statement on additional scientific evidence in relation to the essential composition of total diet replacement for weight control (Paziņojums par papildu zinātniskiem pierādījumiem attiecībā uz svara kontrolei paredzētu pilnīgu uztura aizstājēju neaizstājamo sastāvu) EFSA Journal 2021; 19(4):6494.